נמל התעופה ברינדיזי

**נמל התעופה ברינדיזי** (באיטלקית: **Aeroporto di Brindisi-Casale**) הידוע גם בשם המסחרי נמל התעופה סלנטו Aeroporto del Salento, הוא נמל תעופה בין-לאומי בדרום הרחוק של איטליה, ב"עקב" של "המגף האיטלקי". בנמל התעופה קיים גם בסיס לא פעיל של חיל האוויר האיטלקי, והוא משרת גם את האו"ם. מספר הנוסעים שטסו באמצעות נמל התעופה הסתכם בשנת 2024 ב-3,379,741. סימנו הבין-לאומי של נמל התעופה בארגון יאט"א הוא **BDS**, והוא מסומן **LIBR** בארגון הבין-לאומי לתעופה אזרחית ICAO. מפעילת נמל התעופה היא חברת נמלי התעופה של פוליה (Aeroporti di Puglia S.p.A), המפעילה שלושה נמלי תעופה נוספים במחוז פוליה.
## מקור השם
לנמל התעופה מספר שמות. בעבר הוא נקרא נמל התעופה פּאַפּו֗לׇה-קׇזַלֶה. פאפולה על שם אנטוניו פאפולה (Antonio Papola), אוויראי איטלקי שהיה קשור לעיר ברינדיזי, ושמו הוסף לשם נמל התעופה ב-1948. השם קזלה (Casale) נובע משמו של רובע קזלה השייך לעיר ברינדיזי, הגובל גאורגרפית עם נמל התעופה. לשמות המאוחרים של נמל התעופה מספר מרכיבים. ברינדיזי היא העיר המשמעותית הקרובה לנמל, ומקבלת ממנו שירות. סלנטו מתייחס לחצי האי סלנטו בדרום איטליה, כיוון שהנמל משרת את כל תושבי חצי האי.

## היסטוריה
נמל התעופה הופעל בראשית שנות ה-20 של המאה ה-20 כבסיס של מטוסים ימיים, הודות להיותו על שפת הים האדריאטי במיקום שהמפעילים חשבו לאסטרטגי. ב-1934 נסלל מסלול טיסה, ולאחר מכן החלו טיסות אזרחיות מרומא, של חברת אַלׇה ליטו֗ריה (Ala Littoria), שהייתה חברת התעופה של המשטר הפשיסטי אשר שלט אז באיטליה, וקדמה לחברת אליטליה (Alitalia) שהוקמה מאוחר יותר בשנת 1946. הטיסות עצרו בדרך לברינדיזי בתחנות בנוונוטו, וגם בנמל התעופה בארי-פאלזה וברינדיזי הייתה תחנת נחיתה סופית בדרום.
שמאל|ממוזער|323px|תרשים נמל התעופה ברינדיזי.

במלחמת העולם השנייה שימש נמל התעופה תחליה את חיל האוויר האיטלקי, בשלב מאוחר יותר את ה-לופטוואפה (חיל האוויר של גרמניה הנאצית) ואחרי שבעלות הברית כבשו את האזור, שימש נמל התעופה אותן. טרמינל נוסעים אזרחי נחנך רק בשנת 1947. עד סוף המאה ה-20 הפעילות האזרחית של הנמל הייתה בהיקפים מצומצמים למדי. בראשית המאה ה-21 החלו היקפי הפעילות לצמוח, והנמל התפתח בהתאם. בשנת 2008 נחנך טרמינל חדש ומודרני, שאיפשר הרחבה נוספת של הפעילות, וגם הענקת שירותים משופרים לנוסעים. באותה תקופה נקבע לנמל התעופה שמו החדש. מהנמל מתבצעות טיסות חסך רבות, וחלק מהפעילות נושאת אופי עונתי, והיא מוגברת בתקופות הקיץ.

### שימושים צבאיים
עוד לפני מלחמת העולם השנייה היה נמל התעופה בשימוש המשטר הפשיסטי של בניטו מוסוליני. למעשה, בשנת 2016 חגגו 100 שנה לראשית פעולת המקום. השימושים הראשונים מ-1916 היו של מטוסים צבאיים ימיים בלבד. במלחמת העולם השנייה היה הנמל בשימוש כל הצבאות שהיו נוכחים באיטליה, איטלקים, גרמנים ובעלות הברית. החלק הצבאי של הנמל נקרא על שמו של אורציו פיארוצי (Orazio Pierozzi), שהיה אלוף הפלות איטלקי במלחמת העולם הראשונה (ACE), ונזקפו לזכותו שבעה ניצחונות. פיארוצי נהרג בתאונת אימונים ב-1919. עקב מיקומו האסטרטגי באגן הים התיכון, הוצבו בו גם מטוסי הפצצה. בשנת 1994 הפך המקום רשמית לנמל תעופה אזרחי, אך החלק הצבאי נותר, ומסוקים נותרו אף הם בנמל התעופה עד שנת 2012, במהלכה הועברו לבסיסים אחרים. הפעילויות הצבאיות עברו מן האתר, אך המתקנים הצבאיים עצמם נשארו כפי שהיו.

### מרכז שירות לוגיסטי של האו"ם
עקב המיקום הנוח של נמל התעופה ברינדיזי, וקרבתו הפיזית לאירופה, לאפריקה ואל המזרח התיכון, ולשאר העולם, החליט ארגון האומות המאוחדות (או"ם), להקים בשטחו מרכז שירות עולמי-The United Nations Global Service Centre (UNGSC). המרכז החל את פעולתו בברינדיזי בשנת 1994, ומאז הוא משמש כמרכז לוגיסטי, להוצאה לפועל של משימות סיוע שונות, ופעיל גם לאחר סיום המשימות (דוגמאות למשימות: חיל שמירת שלום, סיוע לאחר אסונות טבע, שיטפונות, רעידות אדמה וכדומה). הציוד עובר דרך המרכז בברינדיזי אל אזורי המשימה, וחוזר בסיום המשימות למרכז הלוגיסטי בנמל התעופה ברינדיזי, ומשם הוא מפוזר חזרה למדינות המקור.

## גאוגרפיה ואקלים
### גאוגרפיה
נמל התעופה נמצא בדרום איטליה, במחוז פוליה, בנפת ברינדיזי, בקרבת העיר ברינדיזי, בירת הנפה. רובע קזלה של ברינדיזי (Casale) צמוד לנמל התעופה. רבים מדמים את צורתו של חצי האי האיטלקי לצורתו של מגף, והנמל נמצא ב"עקב" של המגף, באזור גאוגרפי ותרבותי הנקרא חצי האי סלנטו, והוא משמש את תושבי כל חצי האי. מסלולי הטיסה קרובים פחות מקילומטר אחד לים האדריאטי (שלוחה של הים התיכון). מרחקו של נמל התעופה מהעיר לצ'ה (Lecce) כ-47 ק"מ, מטאראנטו (Taranto) כ-80 ק"מ, מהעיר בארי (Bari) בירת המחוז כ-114 ק"מ, ומבירת איטליה רומא 539–585 ק"מ, בהתאם לנתיב הנסיעה הנבחר. גובהו של נמל התעופה ברינדיזי מעל פני הים עומד על כ-15 מטר (49 רגל).

### אקלים
בנמל התעופה ברינדיזי שורר אקלים ים תיכוני. בתקופת הקיץ חם, ובעונת החורף קריר, אך לא קפוא. החודשים החמים ביותר באזור הם יולי ואוגוסט, שבמהלכם ממוצע הטמפרטורה הגבוהה עולה ל-29 מעלות צלזיוס והממוצע הנמוך עומד על 22 מעלות. החודשים הקרים ביותר הם ינואר ופברואר, בהם הממוצע הגבוה הוא 13 מעלות, והנמוך 7 מעלות. מהירות הרוחות הוא גורם משמעותי בתפעול נמל תעופה. מהירות הרוח בברינדיזי בממוצע שנתי היא 18.25 קמ"ש. שיעור העננות במקום אינו חוצה את רף 50% גם בחודשי החורף. כמות הגשם בשנה ממוצעת עומדת על 491.9 מ"מ. עקב המיקום הדרומי של נמל התעופה, אין סטטיסטיקה אודות כמויות של שלג במקום.

## מסלולים, טרמינלים, נוסעים, מטענים
**מסלולים:** לנמל התעופה שני מסלולי טיסה ניצבים, בזווית 90°. המסלול הקצר 5/23 באורך 1,869 מטר (6,132 רגל), ברוחב 45 מטר ומחופה באספלט. המסלול הארוך יותר הוא 13/31 באורך 2,532 מטר (8,304 רגל), ברוחב 45 מטר, וגם הוא מחופה באספלט. המסלולים מוארים.

**טרמינלים:** טרמינל יחידי וקומפקטי משרת את הנמל. הטרמינל נחנך בשנת 2008. בקומת הקרקע פועלות 19 עמדות צ'ק אין. בצד האחר של הקומה נמצא אולם הנוסעים הנוחתים. בקומה שמעל מוצבות עמדות של בידוק ביטחוני, ויש חנויות ושערי ירידה למטוסים.

**נוסעים, תנועות מטוסים ומטענים:** בשנת 2024 עברו בנמל התעופה ברינדיזי 3.379.741 נוסעים, נתון שהיווה עליה בשיעור 6.7% לעומת שנת 2023. נמל התעופה מיועד בעיקר לנוסעים, ושינוע מטענים באמצעו הנמל זניח. תנועות המטוסים ב-2024 הסתכמו ב-25,212 (המראות וגם נחיתות).

## שירותים הניתנים לנוסעים
השירותים שהנוסעים מקבלים בנמל התעופה ברינדיזי, הם שירותים ברמה דומה לשירותים הניתנים בנמלי תעופה מודרניים דומים אחרים בגודל דומה, במדינות אירופיות ובעולם.

**כללי ומזון:** דרגנועים, מעליות, בתי קפה, מסעדות. אין שירות שמירת חפצים (לוקרים).

**תקשורת:** נקודות אינטרנט, WI-FI חינמי בשטחים ציבוריים, טלפונים ציבוריים.

**שירותים אישיים וכספיים:** עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות ושירותי המרת מטבע, חדר אח"מ (VIP).

**תחבורה:** אוטובוסים ציבוריים, שאטל לעיר, מוניות, חניה רגילה וחניה לטווח ארוך, השכרת רכב.

**סיוע אישי ונכים:** שירותי נכים, סיוע בניוד לנכים ולמוגבלי תנועה, עזרה ראשונה, חדר טיפול בתינוקות, צ'ק אין מהיר.

**טיסה ותיור:** כירטוס, נציגויות של משרדי נסיעות וחברות תעופה, משרד לאיתור חפצים-"אבדות ומציאות". אפשרות לבקורת דרכונים ממוחשבת, ליוצאים ולנוחתים (סה"כ 5 עמדות).
## חברות תעופה ויעדים
נמל התעופה מקושר ל-24 יעדים קבועים, נכון לחודש מרץ 2026. מעבר לכך, מתווספים יעדים בעונות התיירות. בטבלאות נכללים היעדים הקבועים, בטיסות ישירות.

## תאונות ותקריות
### תאונות
**מלחמת העולם השנייה:** כתוצאת לוואי מפעילות מלחמתית מוגברת, היו תאונות בנמל התעופה ששימש במלחמה חילות אוויר שונים. בתאריך 22 במאי 1944 המריא מטוס מסוג דאגלס C-47 דקוטה של צבא ארצות הברית. מיד אחרי ההמראה המטוס התרסק לים האדריאטי. כל ששת אנשי הצוות נהרגו והמטוס צלל לים ואבד. בתאריך 23 בספטמבר 1944 חזר ממשימה לבסיס מפציץ מסוג הנדלי פייג' הליפקס. בעת ביצוע המשימה המטוס נפגע מאש נ"מ, הצליח לחזור לברינדיזי, אך התרסק בניסיון הנחיתה. שמונת אנשי הצוות נהרגו, והמטוס אבד.

**סטייה ממסלול הטיסה:** בתאריך 27 בינואר 1959 הגיע לנחיתת ביניים מטוס מטען מסוג אוורו 688 סופר טריידר בשירות חברת אייר צ'ארטר. המטוס היה בדרכו מבריטניה לאוסטרליה. כן נסע של המטוס נתלש, הוא סטה מהמסלול למרחק של 820 מטר ועלה בלהבות. שניים מאנשי הצוות נהרגו וארבעה נפצעו. המטוס נשרף כליל. סיבות אפשריות לתאונה היו שטח לא ישר, או פרץ עוצמתי של רוח.

**אבדן כוח במנועים:** בתאריך 9 ביולי 1962 המריא מנמל התעופה מטוס מסוג דאגלס DC-4 בשירות חברת **TMA**CARGO. לאחר הניתוק מהקרקע, בגובה של כ-60 מטר החל המטוס לאבד גובה, נטה שמאלה והתרסק לים האדריאטי, כ-2,250 מטר מקצה מסלול הטיסה. נקבע שהיה כשל במנועים, אך ייתכן שעייפות הצוות תרמה לתאונה, או מנעה תגובה מהירה והחלטית יותר לבעיה.

### תקריות
**אש במטוס:** בתאריך 3 באוקטובר 2024 מטוס בואינג 737 בתפעול חברת ריינאייר הסיע על מסלול הטיסה, לקראת המראה לכיוון נמל התעופה טורינו-קזלה (TRN). אש פרצה בחלק האחורי של המטוס. למעלה מ-180 נוסעים ואנשי צוות פונו בשלום מהמטוס בהליך חירום. כיוון שיומיים קודם אירעה תקרית של פיצוץ צמיג במטוס של ריינאייר בנמל התעופה הבין-לאומי אוריו אל סריו (BGY), מחוקקים איטלקיים דרשו חקירה מקיפה. לאחר התקרית, תנועת המטוסים בנמל התעופה ברינדיזי הופסקה למשך שעות.

**עשן בתא הטייס:** בתאריך 11 באוגוסט 2025 היה מטוס מסוג איירבוס 200–320 בתפעול חברת איזיג'ט היה בדרכו מנמל התעופה הבין-לאומי חאניה (CHQ) ביוון, לנמל התעופה נאנט אטלנטיק (NTE) בצרפת. על סיפון המטוס היו 186 נוסעים ואנשי צוות. כשהמטוס היה כ-30 ק"מ דרומית מזרחית לברינדיזי, דיווח הצוות על עשן בתא הטייס. המטוס הופנה לנחיתת חירום בנמל התעופה ברינדיזי, ופונה בנוהל חירום מנוסעים ואנשי צוות. הנוסעים המשיכו ליעד למחרת בבוקר, בטיסה במטוס חלופי. צוותי כיבוי אש שבדקו את המטוס לא מצאו סימנים לדליקה, וסיבת העשן אינה ידועה.

## תחבורה אל הנמל וממנו
**כבישים:** האוטוסטרדות העוברות בסביבת נמל התעופה הן **E55** ו-**E90**. כבישים אחרים באזור הם SS16 SP97, SS7.

**אוטובוס:** קו אוטובוס הנקרא "STP" מחבר את מרכז ברינדזי עם נמל התעופה. הקו יוצא בכל כיוון במרווחי זמן של 30 דקות.

**רכבת:** אין לנמל התעופה תחנת רכבת משלה, אף על פי שמסילת רכבת עוברת במרחק של 2–3 ק"מ בקו אווירי מתחומיו. שלוחת רכבת מהעיר ברינדיזי לנמל התעופה באורך של כ-8 ק"מ נמצאת בשלבי פיתוח, שאמור להסתיים במהלך שנת 2026. עד לחנוכת שלוחת הרכבת המתוכננת, מופעלים שאטלים לחיבור תחנת הרכבת של ברנדיזי עם נמל התעופה.

**תעופה:** נמל התעופה בין-לאומי הקרוב ביותר, היכול לשמש חלופה בעת הצורך לנמל התעופה ברינדיזי, הוא נמל התעופה בארי-פאלזה. מרחק הנסיעה בין נמלי התעופה מסתכם בכ-128 ק"מ.

**שייט:** ניתן להגיע לברינדיזי במעבורת מזקינתוס, מקורפו ומנקודות אחרות ביוון, וכן מאלבניה, ולהמשיך בטיסה מנמל התעופה ברינדיזי, או בכיוון ההפוך.

## גלריה

קובץ:Areoportro BDS 2.JPG
קובץ:Brindisi Airport 11.jpg|כביש ההגישה לטרמינל.
קובץ:Aeroporto di Brindisi - terminal.jpg|אזור פנימי בטרמינל.
קובץ:Torre di controllo Brindisi.jpg|מגדל הפיקוח.
קובץ:Aeroporto di Brindisi - modellino (lato).JPG|מטוס סילון מדגם בכניסה פיאט G91, ששימש את הצוות האווירובטי האיטלקי Frecce Tricolori, מוצג בכניסה לאזור הצבאי בנמל התעופה.
קובץ:Terremoto in Albania (49131883172).jpg|סיוע לאלבניה הוגש באמצעות נמל התעופה, לאחר רעידת אדמה ב-2016.


## ראו גם
* נמל התעופה נאפולי
* נמל התעופה פירנצה

## קישורים חיצוניים

* 
* 

## הערות שוליים

ברינדיזי
אנטוניו פאפולה
קטגוריה:פוליה